Filmen "Ternet Ninja" sætter rekord og slår dermed "Klovn The Movie" som den mest sete danske film siden 1993.

"Ternet Ninja" er den mest sete danske biograffilm i dette århundrede. Det viser tal fra Det Danske Filminstitut.

Anders Matthesens animationsfilm har solgt 857.818 biografbilletter.

Det er det højeste antal siden 1993, hvor Bille Augusts film "Åndernes Hus" på engelsk solgte over 900.000 biografbilletter.

Mens "Ternet Ninja" er den mest sete danske film på dansk siden "Krummerne" i 1991.

Det er kun sket otte gange siden 1980, at en dansk biograffilm har rundet 800.000 billetter.

Senest skete det for "Klovn The Movie" for knap ti år siden, og før det var det "Italiensk for begyndere".

"Ternet Ninja" indtager en 11.-plads på listen over de bedst sælgende danske film nogensinde.

De tre mest sete film nogensinde er "Olsen Banden ser rødt", "Olsen Banden deruda'" og "Olsen Banden går i krig", som alle tre har solgt over en million biografbilletter.

Caroline Marstal Foto: forsidefoto Vis mere Caroline Marstal Foto: forsidefoto

Filmen "Ternet Ninja" handler om en hævntørstig ninjadukke og drengen Aske, som går i syvende klasse og har nok at kæmpe med.

Ikke nok med, at han er håbløst forelsket i Jessica fra ottende, så har han også et anstrengt forhold til sin irriterende stedbror Sune, og så er der Glenn fra specialklassen, som forfølger Aske og gør livet surt for ham.

"Ternet Ninja" vandt tre priser ved Robert Prisen 2019.

Her vandt filmen blandt andet for bedste børne- og ungdomsfilm.

/ritzau/